
260. REZOLŪCIJA

EIROPAS REKONSTRUKCIJAS UN ATTĪSTĪBAS BANKAS DIBINĀŠANAS LĪGUMA 12.1. PANTA GROZĪJUMS, LAI ATCELTU STATŪTKAPITĀLA IEROBEŽOJUMU PARASTAJĀM OPERĀCIJĀM



PILNVARNIEKU VALDE,

Atzīstot daudzpusējo attīstības banku (DAB) būtisko lomu daudzu aktuālu globālu problēmu risināšanā;

Atzīmējot būtiskās izmaiņas kapitāla pārvaldības praksē finanšu nozarē kopš Līguma stāšanās spēkā 1991. gada 28. martā;

Vēloties nodrošināt optimālu Bankas kapitāla kapacitātes izmantošanu, lai atbalstītu Banku maksimālās iespējamās ietekmes sasniegšanā saņēmējvalstīs;

Atzinīgi vērtējot G20 neatkarīgā kapitāla pietiekamības ietvaru pārskata plašos ieteikumus un to, ka Banka tos ir rūpīgi apsvērusi, tostarp īpaši ieteikumu modernizēt DAB pieeju kapitāla pietiekamības pārvaldībai, pārceļot konkrētus sviras finansējuma ierobežojumus no DAB statūtiem uz DAB kapitāla pietiekamības ietvariem, koordinēti starp DAB;

Izskatījusi Direktoru padomes ziņojumu "Eiropas Rekonstrukcijas un attīstības bankas dibināšanas līguma 12.1. panta grozījums, lai atceltu statūtkapitāla ierobežojumu parastajām operācijām" un piekrīt tās ieteikumam apstiprināt Līguma 12.1. panta grozījumu, lai atceltu statūtkapitāla ierobežojumu parastajām operācijām; un

Ar izpratni, ka Direktoru padome, pildot savu pienākumu aizsargāt Bankas finansiālo stabilitāti un ilgtspēju, uzturēs atbilstošu nominālo sviras finansējuma ierobežojumu operācijām, kas noteikts, ņemot vērā attiecīgos kapitāla rādītājus atbilstoši Bankas kapitāla pietiekamības ietvaram.

NOLEMJ, KA:

1. Līguma 12.1. pantu groza, svītrojot tā pašreizējo tekstu un iekļaujot šādu jaunu tekstu:

"1. Direktoru padome nosaka un uztur atbilstošus ierobežojumus attiecībā uz kapitāla pietiekamības rādītājiem, lai aizsargātu Bankas finanšu stabilitāti un ilgtspēju."

2. Bankas dalībniekiem jautā, vai tie piekrīt minētajam grozījumam, a) noformējot un deponējot Bankā dokumentu, kas apliecina, ka šis dalībnieks ir piekritis minētajam grozījumam saskaņā ar tā tiesību aktiem, un b) iesniedzot Bankai pieņemamas formas un satura pierādījumus, ka grozījums ir pieņemts un pieņemšanas dokuments ir noformēts un deponēts saskaņā ar šā dalībnieka tiesību aktiem.

3. Minētais grozījums stājas spēkā trīs (3) mēnešu laikā pēc dienas, kad Banka ir oficiāli apstiprinājusi tās dalībniekiem, ka ir izpildītas līguma 56. pantā paredzētās prasības minētā grozījuma pieņemšanai.








(Pieņemts 2023. gada 18. maijā)

